Uazos slėnis

Uazos slėnis (pranc. Val-d’Oise) – Prancūzijos departamentas šalies centro šiaurėje, Il de Franso regione, pavadintas pagal to paties pavadinimo upę. Administracinis centras – Pontuazas (Pontoise).

Departamente 3 apskritys, 39 kantonai, 2 municipalinis susivienijimas ir 185 komunos. Plotas – 1 246 km².

Istorija 
Įsteigtas 1968 m. sausio 1 d. pagal 1964 m. liepos 10 d. įstatymą, patvirtintą 1965 m. vasario 25 d. dekretu Senos ir Uazos departamento dalyje iš 27 kantonų. 1976 m. kantonų skaičius pasiekė 35, o 1985 m. – 39. 2000 m. Monmoransi (Montmorency) apskrities administracinis centras perkeltas į Sarsejį. Departamento administracija yra Pontuaze, tačiau prefektūra – Serži. Abu greta esantys miestai sudarė Serži Pontuazo aglomeratą.

Departamentas įeina į Prancūzijos „Didžiąją karūną“, kurią sudaro Uazos slėnis, Ivlinas, Esonas bei Sena ir Marna. „Mažąją karūną“ sudaro Aukštutinė Sena, Sena-Sen Deni ir Marnos slėnis.

Geografija 

Uazos slėnio departamentas šiaurėje ribojasi su Uazos, rytuose su Senos ir Marnos, pietuose su Senos-Sen Deni, Aukštutinės Senos, Ivlino bei vakaruose su Ero departamentais.

Departamente yra Šarlio de Golio oro uostas, praeina trys geležinkelis|geležinkelio SNFC linijos, geležinkelio RER A ir C linijos, automobiliu iki Paryžiaus centro nuvažiuojama per 40 min, iki Defanso – per 20 min.

Pagrindiniai miestai 
 Serži (Cergy) – 54 781 gyventojai (1999 m.)
 Aržantėjus (Argenteuil) – 100 600 gyv.
 Pontuazas (Pontoise) – 27 494 gyv.
 Sarselis (Sarcelles) – 57 871 gyv.
 Garž le Gonesas (Garges-lès-Gonesse) – 40 058 gyv.
 Frankonvilis (Franconville) – 33 665 gyv.

Ekonomika 

Departamento vakarinėje dalyje išlikęs įvairus žemės ūkis. Kitose dalyse veikia 21 ekonominės veiklos parkas, kuriuose įsikūrę daug garsių firmų 3M, SPIE, BP, Jonhson, Dassault, Sagem, Peugeot, Thales, Thomson, Fujitsu-Siemens, Sharp, Akai, Konica, Opel, Rover, Yamaha, Nielsen, Delphi, Hispano Suiza, Pionner įmonių. Uazos slėnis užima pirmąją vietą Prancūzijoje pagal robotų gamybą.

1991 m. atidarytas Serži-Pontuazo universitetas, kuriame mokosi 12 000 studentų.

Turizmas 

Departamente yra 4 teatrai, 11 kino teatrų, 1400 viešbučio kambarių, 180 restoranų. Nuo 1983 m. kasmet vyksta Valduazo teatro festivalis. Yra daug architektūros ir istorijos paminklų:
 Roš Gijono pilis (Château de La Roche-Guyon)
 Ekueno pilis ir Nacionalinis Renesanso muziejus
 Ruajomono abatija
 Vilarso dvaras (Villarceaux)
 Veksino prancūzų regioninis gamtos parkas

Politika 
Departamentą Prancūzijos senate atstovauja 5 senatoriai, Atstovų rūmuose – 9 deputatai.

Pirmasis Uazos slėnio Generalinės tarybos posėdis įvyko 1967 m. spalio 4 d. po rugsėjo 24 – spalio 1 d. įvykusių kantonų rinkimų. Generalinę tarybą sudaro 39 nariai, kurių po pusę renkami kas trejus metus šešerių metų kadencijai. 2001–2008 m. ir 2004–2010 m. kadencijoje taryboje atstovaujama:
 Sąjunga už liaudies judėjimą – 14
 Sąjunga už Prancūzijos demokratiją – 2
 Prancūzijos komunistų partija – 1
 Prancūzijos socialistų partija – 15

Apskritys

Nuorodos 
 Prancūzijos regionai ir departamentai
 Prefektūra
 Generalinė taryba
 Prekybos ir pramonės rūmai

Prancūzijos departamentai